భూ సేకరణ కాదు..కొనుగోలు
ప్రాజెక్టుల అంశంపై ముఖ్యమంత్రి
- నిర్వాసితులకు అనుకూలంగా ఉండే విధానం
- బాధితులతో నేరుగా చర్చలు జరపాలి
- కలెక్టర్లు, ఎస్పీలకు ఆదేశం
నవతెలంగాణ బ్యూరో - హైదరాబాద్‌
          నీటి పారుదల ప్రాజెక్టులతోపాటు ఇతర అభివృద్ధి పనుల విషయంలో భూ సేకరణకు బదులుగా...భూమిని కొనుగోలు చేయాలని తెలంగాణ ముఖ్యమంత్రి కె.చంద్రశేఖరరావు జిల్లా కలెక్టర్లు, ఎస్పీలను ఆదేశించారు. భూ నిర్వాసితులకు అనుకూలంగా ఉండే విధానాన్ని అనుసరించాలని సూచించారు. పనుల్లో ఆలస్యాన్ని నివారించాలని కోరారు. గోదావరి పుష్కరాలు, గృహనిర్మాణం, పౌర సరఫరాలు, ప్రాజెక్టులకు భూ సేకరణ తదితరాంశాలపై చర్చించేందుకు ఆదివారం సిఎం ప్రత్యేక సమావేశం నిర్వహించారు. భూ సేకరణ వివాదాలు తేలకపోవటంతో ప్రాజెక్టులు దశాబ్దాలపాటు ఆగిపోయాయని పేర్కొన్నారు. భూమి కోల్పోయే వారితో నేరుగా చర్చలు జరిపి ప్యాకేజీ నిర్ణయించాలని సూచించారు. వెంటనే డబ్బులు చెల్లించాలని కోరారు. భూ నిర్వాసితుల కుటుంబాల్లో ఒకరికి ఉద్యోగం ఇచ్చేందుకు ప్రభుత్వం ఆలోచిస్తోందని తెలిపారు.
'రేషన్‌'పై కఠిన వైఖరి
           పేదలకోసం సరఫరా చేసే సబ్సిడీ బియ్యం పక్కదారి పడుతున్నాయని ఈ సందర్భంగా సిఎం పేర్కొన్నారు. బియ్యాన్ని బ్లాక్‌ మార్కెట్‌కు తరలించే వారిపట్ల కఠినంగా వ్యవహరించాలని ఆదేశించారు. కొందరు వ్యాపారులు రేషన్‌ బియ్యాన్ని రీసైక్లింగ్‌ చేసి రైస్‌ మిల్లర్లకు అమ్ముతున్నారని తెలిపారు. పోలీసుల సహకారం తీసుకుని వారిని కట్టడి చేయాలని ఆదేశించారు. దీనిలో రాజకీయ నాయకులు జోక్యం చేసుకోవద్దని సూచించారు. రేషన్‌ షాపుల ద్వారా ప్రతి నెలలో ఏయే తేదీల్లో సరుకులు పంపిణీ చేయాలనే విషయాన్ని ఖచ్చితంగా నిర్ధారించాలని సూచించారు.
అనాథ పిల్లల వివరాల సేకరణ
           జిల్లాల వారీగా అనాథ పిల్లల వివరాలను సేకరించాలని కెసిఆర్‌ అధికారులను ఆదేశించారు. వారికోసం ప్రత్యేక హాస్టళ్లు కాకుండా ఇంటిగ్రేటెడ్‌ హాస్టళ్లలోనే వాటిని కలపాలని సూచించారు. అనాథ పిల్లలకు ఏం చేయాలనే విషయమై మంత్రివర్గ ఉపసంఘం అధ్యయనం చేస్తోందని చెప్పారు. నగరంలో దాదాపు 20 లక్షల మంది ఫుట్‌పాత్‌, రైల్వే స్టేషన్లలో తలదాచుకుంటున్నారని చెప్పారు.
సిమెంటు, స్టీల్‌ కంపెనీలతో చర్చలు
           రాష్ట్రంలో డబుల్‌ బెడ్‌రూమ్‌ ఇళ్లను ఒకసారి నిర్మిస్తే అవి కనీసం రెండు తరాలకు ఉపయోగపడే విధంగా ఉండాలన్నారు. ఇళ్లులేని నిరుపేదలకు దశలవారీగా ఇళ్ల నిర్మాణం చేపడతామన్నారు. దేశంలో ఎక్కడా లేని విధంగా 560 చదరపు అడుగుల విస్తీర్ణంలో రూ.5.04 లక్షల వ్యయంతో ఇళ్లు నిర్మిస్తామని చెప్పారు. ధరలు తగ్గించే విషయంలో సిమెంట్‌, స్టీల్‌ ఫ్యాక్టరీల యాజమాన్యాలతో ప్రభుత్వం చర్చలు జరుపుతుందని చెప్పారు.
కేజీ వీల్స్‌ వద్దు...
           వ్యవసాయ పనుల కోసం ట్రాక్టర్లకు కేజీ వీల్స్‌ అమర్చడం వల్ల రహదారులు పాడవుతున్నాయని సిఎం ఈ సందర్భంగా తెలిపారు. ఈ విధంగా తిరక్కుండా అధికారులు చర్యలు తీసుకోవాలని సూచించారు. ఈ అంశాలపై గ్రామస్థాయిలో రైతులకు అవగాహన కల్పించాలని సూచించారు. గ్రామాల్లో పేకాట రాయుళ్ల ఆటలు కట్టించాలని కోరారు. ఈ విషయంలో సీఐలు, ఎస్‌ఐలు కఠినంగా వ్యవహరించాలని ఆదేశించారు.
విద్యుదుత్పత్తికి స్థలాల సేకరణ
           హైదరాబాద్‌, రంగారెడ్డి జిల్లాల చుట్టుపక్కల ప్రాంతాల్లో విద్యుదుత్పత్తికి వీలుగా స్థలాలను సేకరించాలని సిఎం ఆదేశించారు. ఖరీఫ్‌ సీజన్‌లో రైతులకు నకిలీ విత్తనాలు, ఎరువులు, కల్తీ పురుగు మందులు సరఫరా కాకుండా నాణ్యమైన విత్తనాలు అందించేందుకు చర్యలు చేపట్టాలని ఆదేశించారు.
మీ స్నేహితులకు రికమెండ్ చెయ్యండి